Louise Campbell
Louise Campbell er en dansk designer, uddannet på London College of Furniture med afgang 1992 og på Danmarks Designskole til 1995. Med egen tegnestue i København fra 1996 er Louise Campbell blevet kendt for sin legende og eksperimenterende tilgang der samtidig har taget afsæt i den danske møbeltradition. Eksempler på hendes arbejder, der især omfatter møbler og belysning, er Prince Chair (Mellem to stole, 2002) i stål, gummi og filt, stålstolen Spiderwoman (2006, også i stabeludgave) og lampen Campbell pendel (2004) i glas for firmaet Louis Poulsen Lighting, der også har fremstillet andre af hendes skulpturelt udformede lamper. Louise Campbells tegnestue har tillige stået for design af service, kontorartikler, smykker og tekstiler i samarbejde med adskillige danske designvirksomheder, for eksempel Fiducia for Kähler, som i hun i 2009 modtog Bolig Magasinets Design Awards, læsernes favorit for. Louise Campbell modtog tillige Finn Juhl Prisen i 2004 og Thorvald Bindesbøll Medaljen i 2007.
Folkmann, M.N. (2007). Louise Campbell. København: Aschehoug , Louisiana.